Foto: FAH

GVOZDEN FLEGO zatražio je ostavku Zorana Milanovića kao predsjednika SDP-a. O svemu je progovorio u Studiju 4 HRT-a.

"Napisao sam otvoreno pismo u kojemu sam zatražio da da ostavku jer mi se čini da su neuspjesi SDP-a za vrijeme njegovog vođenja stranke poprilični, 5 uzastopnih poraza, na lokalnim, europarlamentarnim, predsjedničkim, pa i ovim izborima. Iz izjava mi se pričinilo da je on potpuno izgubio kontrolu, a osoba u takvom stanju nije u stanju voditi", kazao je Flego.

"SDP bi trebao biti na čelu opozicije, a on nije u stanju voditi je", navodi.

Flego: Milanović davao besmislene i frapantne izjave

"Zoran je vrlo često davao izjave koje za mnoge nisu imale smisla, neke od njih bile su frapantne.

Ono kad je poplavljenim ljudima rekao kako ih razumije jer je i njemu pukla cijev u stanu, pa kad je Hrvatima u Njemačkoj kazao da je Hrvatska slučajna država, pa kad je rekao da je SDP pobijedio HDZ, a HDZ će uskoro formirati Vladu s MOST-om... Bisera ima cijeli niz, sve su to izjave koje su neprimjerene", dodaje.

"Osobito mi je zasmetala izjava da će vladajućima prirediti pakao. Što ako se i vladajući postave na takav način? Ako ćete nekom pakao proizvoditi, to je eliminiranje i razilaženje, a meni se čini da je politika nešto sasvim drugo. Zbog toga smo i pokupili rezultate ovakve kakve jesmo.

Tekst se nastavlja ispod oglasa

Ne mogu se sjetiti da je itko ikada ikome u Hrvatskoj obećavao pakao u politici. Što će se dogoditi s političkim prostorom u Hrvatskoj ako vladajući uzvrate istom mjerom? Oko čega ćemo se moći dogovoriti?", pita se Flego.

SDP uveo verbalni delikt

"Nitko nije reagirao na te izjave jer hrvatska politička scena nije dovoljno osviještena, pa ljudi nisu mogli sagledati posljedice te izjave, a moguće je da adekvatnih odgovora nije bilo jer ga nitko više ne uzima za ozbiljno", nastavlja Flego.



"Uveli smo verbalni delikt, izbacili smo Aleksandru Kolarić zbog izjave koja se nekima nije dopala.

Užasnulo me i što su mnogi ljudi izostali na listama, Marija Lugarić, koja je bila zamjenica ministra obrazovanja i znanosti, ona na primjer. Ona u hrvatskoj politici najbolje poznaje taj sustav, bila je članica i voditeljica hrvatskog izaslanstva u Interparlamentarnoj uniji, birali su je u rukovodeća tijela, a mi je ne stavimo na listu... Tu je još i bivši ministar unutarnjih poslova, Šime Lučin, ali i mnogi drugi", navodi.

Osvrnuo se i na ono što očekuje od svojeg apela.

"Očekujem protukandidata, sumnjam da će ovi ljudi koji su najavili kandidaturu odustati, ali i sumnjam da će Milanović dati ostavku. Imao sam potrebu napisati pismo nakon ovih njegovih izjava i upozoriti ga na te izjave, kao i na događaje koje je isprovocirao", zaključuje Flego.

